ԽՈՀԱԳՐՈՒԹԻՒՆ


ԺԱՌԱՆԳՈՐԴ ԵՐԿԻՆՔԻ ԱՐՔԱՅՈՒԹԵԱՆ

Ամանորի սեմին, հայ քրիստոնեայի աւելի քան երկհազարամեայ խոր հաւատքի ու բիւրեղ սէրի հոգեդարձով,– որովհետեւ այլընտրանք չունինք,– մեր աչքերը երկիրէ երկինք բարձրացուցած եւ մեծամտութենէ ու եսակեդրոնացումէ մերկացած, եկէ՛ք խորհրդածենք. 
Ի՞նչն է հինն ու նորը ժամանակին մէջ, որ «տարիով» կը սահմանուի։ Մեր համազգային կեանքին մէջ ինչպէ՞ս հինը պիտի թօթափենք եւ նորը հագնինք։ Տիեզերքի դարաւոր գոյութեան ի տես եւ անոր անհունութեան մէջ ո՞վ ենք մենք, որ այսօր մարմինով կանք եւ վաղը չկանք։ 
Երբ ծածկի մը տակ գտնուինք (եկեղեցի, հանդիսասրահ, բնակարան, վրան)՝ կ՚անդրադառնանք, որ պատսպարուած ենք։ 2025-ին, ուր որ ալ ըլլանք, խորապէս գիտակցինք, թէ ամենէն ապահով ծածկը երկինքն ու երկիրը ստեղծած եւ պահպանող Աստուածն է, որուն պատկերն ու նմանութիւնը կրելու առանձնաշնորհը մարդ արարածներուս տրուած է ի վերուստ (հմմտ. Ծնունդներ 1.26)։ Սա պատիւ ու պա՛րտք է միանգամայն, որովհետեւ «Ո՜վ Տէր Քրիստոս, հոգին ես մեր երեսին եւ զօրութիւնը մեր գեղեցկութեան» (Նարեկ աղօթամատեան Ս. Գրիգոր Նարեկացւոյ, Ան-թիլիաս-Լիբանան, Բան ՀԶ, Ա., էջ 355)։
Մարդ միաժամանակ ինքզինք փոքր ու մեծ եւ տկար ու ուժեղ կը զգայ, երբ ամեն արուեստական ծածկէ զերծ բաց երկինքին տակ է եւ միշտ կը յիշէ, թէ «Երկինքը Աստուծոյ փառքը կը պատմէ, երկնակամարը անոր արարչութեան կը վկայէ» (Սղ 19.1). այսինքն ամբողջ ստեղծագործութիւնը ծագէ ի ծագ Աստուծոյ փառքը կը ցոլացնէ, եւ որովհետեւ մենք մեր Արարիչին պատկերին ու նմանութեան համաձայն գոյացած ենք, մաս-նակից ենք Անոր փառքին գովաբանութեան, տարածումին ու ծաղկումին։ Ասոր արձագանգն իսկ է տէրունի հրաւէրը, որ կ՚ըսէ. «Դուք նախ խնդրեցէք, որ Աստուծոյ արքայութիւնը գայ եւ աշխատեցէք իր կամքը կատարել» (Մտ 6.33)։
Այս հրաւէրը Յիսուսի ուսուցումներուն մէջ կեդրոնական տեղ կը գրաւէ եւ զայն կատարելապէս ըմբռնելու համար պարտաւոր ենք Աւե-տարան ըստ Մատթէոսի 6.24–32-ը ուշադրութեամբ կարդալ, ուր Աստուած ու աշխարհիկ մտահոգութիւններ իրար կը բախին եւ մենք կը հրաւիրուինք Աստուծոյ նախապատւութիւն տալ՝ Աստուծոյ արքա-յութիւնը վայելելու եւ երկնաբաշխ արդարութեան մէջ ապրելով մեր ամենօրեայ կերակուրի եւ հագուստի տաղտուկներէն ձերբազատուելու, որովհետեւ «Աստուած այդ բոլորը աւելիով պիտի տայ ձեզի» (Մտ 6.33)։  
Առաւել՝ յիշենք, որ Աստուծոյ արքայութեան նախընտրութիւն տալու Յիսուսի հրահանգը կը գտնուի Լեռան քարոզի շրջագիծին մէջ (Մտ 5.1–7.28), ուր խստիւ կ՚արգիլուի մեր ողորմութիւնը, աղօթքն ու ծոմապա-հութիւնը ի ցոյց մարդերու կատարել, եւ փոխարէնը կը կանչուինք ական-ջալուր դառնալու Աստուածորդիին «Ապաշխարեցէ՛ք, որովհետեւ երկին-քի արքայութիւնը մօտեցած է» (Մտ 4.17) կոչին։ Ապաշխարել կը նշանակէ Աստուծոյ դառնալ եւ կատարելապէս Անոր վստահիլ. մեղքէն Անմեղին ու անմեղութեան երթալ եւ մեզի եկած Արքայէն ու արքայութենէն չբաժնուիլ։
Ս. Գրիգոր Տաթեւացի (1346–1409) կը գրէ. «Երկինքի արքայութիւն կը կոչուի նաեւ սուրբ եկեղեցին, որովհետեւ բնութենակից է վերին արքայութ-եան՝ ինչպէս Յիսուս կ՚ըսէ. «Երկինքի արքայութիւնը կը նմանի ծովը նետ-ւած ուռկանի մը, ուր ամեն տեսակ ձուկ կը բռնուի» (Մտ 13.47)» (հմմտ. Ոսկեփորիկ, Գլուխ Ա. - «Երկինքի արքայութեան մասին», 
https://ter-hambardzum.net/wp-content/uploads/2017/04/Grigor_Tatevaci_Vokeporik.pdf)։
Հայ եկեղեցի-ուռկանը նետուած է հայ ազգի ծովուն մէջ եւ ամեն տեսակ ձուկ կը բռնէ։ Աստուած պիտանի ձուկերը կը հաւաքէ եւ Իր արքա-յութեան սեղանին վրայ կը դնէ...։
1 յունուար 1929-ի Ազդակ-ի խմբագրականին մէջ կը կարդանք. «Թէ մայր երկրի եւ թէ ալ գաղութահայ կեանքի մէջ մխիթարական ոչ մէկ երեւոյթ արձանագրեց անցեալ տարին» (http://tert.nla.am/archive/NLA%20TERT/Azdak1927/1929/186_ocr.pdf)։ 
Պէտք է գրգռել հայ պատմութեան 1928 տարիի էջերը մեր ազգային կեանքի անմխիթար վիճակը ըմբռնելու համար։ Անշուշտ զայն չենք կրնար հոս կատարել։ Բայց տիրական է այն իրողութիւնը, որ դժբախտաբար պատմութիւնը ինքզինք կրկնեց նաեւ 2024 տարիի ընթացքին...։
Հին տարին աւարտեցաւ։ Նոր տարին բարով գայ եւ օրհնեալ ըլլայ...

Անթիլիաս, 1 յունուար 2025				      Նարեկ արք. Ալեէմէզեան

